BCP ควัก 4 พันล้าน เข้าถือ “แหล่งปิโตรเลียม นอร์เวย์” รับรู้รายได้ทันที
BCP ส่งบ.ลูก OKEA ASA รับโอนกิจการแหล่งปิโตรเลียม นอร์เวย์ เข้าถือแหล่ง Brage ด้วยสัดส่วน 35.2% และซื้อหุ้นในแหล่ง Ivar Aasen สัดส่วน 6.4615% และแหล่ง Nova สัดส่วน 6% มูลค่ากว่า 4,000 ล้านบาท โดยรับรู้รายได้ทันที
BCP ส่งบ.ลูก OKEA ASA รับโอนกิจการแหล่งปิโตรเลียม นอร์เวย์ เข้าถือแหล่ง Brage ด้วยสัดส่วน 35.2% และซื้อหุ้นในแหล่ง Ivar Aasen สัดส่วน 6.4615% และแหล่ง Nova สัดส่วน 6% มูลค่ากว่า 4,000 ล้านบาท โดยรับรู้รายได้ทันที
1 พ.ย. 2565

นายชัยวัฒน์ โควาวิสารัช ประธานเจ้าหน้าที่บริหารกลุ่มบริษัทบางจากและกรรมการผู้จัดการใหญ่ บริษัท บางจาก คอร์ปอเรชั่น จำกัด (มหาชน) หรือ BCP เปิดเผยว่า นับตั้งแต่วันที่ 1 พ.ย. 65 ทาง OKEA ASA ในฐานะบริษัทย่อยของกลุ่มบางจาก ได้รับโอนกิจการจาก Wintershall Dea ผู้ดำเนินธุรกิจในประเทศนอร์เวย์ โดยจะเข้าเป็นผู้ดำเนินการ (operator) แหล่ง Brage ด้วยสัดส่วนการถือหุ้น 35.2% และซื้อหุ้นในแหล่ง Ivar Aasen 6.4615% และแหล่ง Nova 6% คิดเป็นมูลค่าเงินลงทุนรวมกว่า 1,100 ล้านโครนนอร์เวย์ (กว่า 4,000 ล้านบาท)
สำหรับการเข้าซื้อกิจการแหล่ง Brage และอีก 2 แหล่งในครั้งนี้ เป็นอีกหนึ่งก้าวสำคัญในกลยุทธ์การเติบโตของ OKEA ในรูปแบบเดียวกับการเข้าซื้อกิจการแหล่ง Draugen เมื่อปี 2561 ที่ไม่เพียงจะเพิ่มกำลังการผลิตกว่า 7,000 บาร์เรลเทียบเท่าน้ำมันดิบต่อวัน ทำให้กำลังการผลิตรวมเป็น 25,000-27,000 บาร์เรลเทียบเท่าน้ำมันดิบต่อวันในปี 2566-2567 และมีปริมาณปิโตรเลียมสำรองเพิ่มสูงขึ้น 30-40% อีกทั้งช่วยขยายพอร์ตโฟลิโอและย้ำจุดแข็งของ OKEA ในฐานะผู้เชี่ยวชาญในการดำเนินกิจการแหล่งปิโตรเลียมช่วงกลางถึงปลายอายุแหล่งบนไหล่ทวีปนอร์เวย์ (Norwegian Continental Shelf – NCS)
โดยแหล่ง Brage จะกลายเป็นแหล่งปิโตรเลียมหลักอันดับ 2 ของ OKEA รองจากแหล่ง Draugen พร้อมกันนี้พนักงานบนแท่นปิโตรเลียมและพนักงานบนฝั่งจำนวน 140 คนของ Wintershall Dea ที่พร้อมด้วยความสามารถและประสบการณ์จะโอนย้ายมาสังกัดเป็นพนักงานของ OKEA ส่งผลให้จำนวนพนักงานของ OKEA เพิ่มขึ้นสองเท่า
“การเข้าเป็นผู้ดำเนินการแหล่ง Brage ในครั้งนี้ ตอกย้ำกลยุทธ์การเติบโตที่เข้มข้นของ OKEA และสะท้อนถึงการให้ความสำคัญกับความมั่นคงด้านพลังงานของกลุ่มบางจาก โดยคำนึงถึงการเข้าถึงพลังงานและความยั่งยืนของทรัพยากรและสิ่งแวดล้อมในขณะเดียวกันอย่างมีสมดุล” นายชัยวัฒน์ กล่าวทิ้งท้าย